31987R1580
L 146/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1580/87 НА СЪВЕТА
от 2 юни 1987 година
относно сключване на Споразумение между Европейската икономическа общност и правителството на Република Гамбия за риболов в крайбрежните води на Гамбия и за приемане на разпоредби за неговото прилагане
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид Акта за присъединяване на Испания и Португалия и по-специално член 155, параграф 2, буква б),
като взе предвид предложението на Комисията (1),
като взе предвид становището на Европейския парламент (2),
като има предвид, че Общността и Гамбия са договорили и подписали Споразумение за риболов в крайбрежните води на Гамбия, в което се предвиждат нови възможности за риболов на рибари от Общността във водите, върху които Република Гамбия има суверенитет или юрисдикция;
като има предвид, че съгласно член 155, параграф 2, буква б) от Акта за присъединяване, от Съвета се изисква да определи процедури за съобразяване с всички или с част от интересите на Канарските острови, когато приема решения, за всеки отделен случай, по-специално с оглед сключването на споразумения за риболов с трети страни; като има предвид, че е необходимо в този конкретен случай да бъдат определени въпросните процедури;
като има предвид, че е в интерес на Общността да одобри това Споразумение,
ПРИЕ НАСТОЯЩИЯ РЕГЛАМЕНТ:
Член 1
Споразумението между Европейската икономическа общност и правителството на Република Гамбия за риболов в крайбрежните води на Гамбия се одобрява от името на Общността.
Текстът на споразумението е приложен към настоящия регламент.
Член 2
Предвид интересите на Канарските острови, споразумението и доколкото е необходимо за неговото прилагане, разпоредбите на общата риболовна политика за опазване и управление на риболовните ресурси, се прилагат също и към корабите, плаващи под флага на Испания, които са вписани за постоянно в регистрите на компетентните органи на местно ниво (registros de base) на Канарските острови съгласно условията, дефинирани в бележка 6 на приложение I към Регламент (ЕИО) № 570/86 на Съвета от 24 февруари 1986 година относно дефиниране на понятието „стоки с произход“ и начините за административно сътрудничество при търговията между митническата територия на Общността, Сеута и Мелила и Канарските острови (3).
Член 3
Председателят на Съвета извършва нотификацията, предвидена в член 17 от споразумението.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 2 юни 1987 година.